บิ๊กซีฟันพันล. คาร์ฟูร์ช่วยอื้อมาร์จิน-ขายดี
บิ๊กซีฟาดกำไร 1,089 ล้าน พุ่งกระฉูด 53% ได้คาร์ฟูร์ช่วยดันขาย มาร์จินสูง
19 ส.ค. 2554

บิ๊กซีฟาดกำไร 1,089 ล้าน พุ่งกระฉูด 53% ได้คาร์ฟูร์ช่วยดันขาย มาร์จินสูง
บริษัท บิ๊กซี ซูเปอร์เซ็นเตอร์ (BIGC) เปิดผลงานไตรมาส 2 ปีนี้ กำไรสุทธิจำนวน 1,089 ล้านบาท หรือเท่ากับ 1.36 บาทต่อหุ้น กำไรสุทธิพุ่งขึ้นถึง 53% จากช่วงเดียวกันปีก่อน และรวม 6 เดือนแรก กำไรสุทธิเพิ่มขึ้น 35.21% เป็น 2,031 ล้านบาท หรือ 2.53 บาทต่อหุ้น 
น.ส.รำภา คำหอมรื่นรอง ประธานฝ่ายบัญชีและการเงิน บริษัท BIGC กล่าวว่า กำไรที่โดดเด่นในไตรมาส 2 จุดสำคัญเกิดจากการรวมกิจการกับคาร์ฟูร์ (ประเทศไทย) ทำให้ยอดขายรวมเติบโต 44.5% แต่หากคิดเฉพาะบิ๊กซีจะโตเพียง 4.6% 
นอกจากนี้ คาร์ฟูร์ได้ช่วยให้อัตรากำไรขั้นต้น (มาร์จิน) เป็น 3,833 ล้านบาท เพิ่มขึ้นจากไตรมาสเดียวกันของปีก่อนจำนวน 1,715 ล้านบาท หรือ 81% (เฉพาะสาขาบิ๊กซีเติบโต 29.6% ซึ่งเห็นถึงผลความสำเร็จในการเจรจาต่อรองกับคู่ค้า) 
อย่างไรก็ตาม บริษัทมีค่าใช้จ่ายทางการเงินจำนวน 331 ล้านบาท เพิ่มขึ้นจากไตรมาสเดียวกันปีก่อนจำนวน 331 ล้านบาท เนื่องมาจากการกู้ยืมเงินจำนวน 3.85 หมื่นล้านบาท เพื่อเข้าซื้อกิจการของคาร์ฟูร์ 
“บริษัทยังคงดำเนินธุรกิจผสมผสานระหว่างค้าปลีกกับอสังหาริมทรัพย์ และแนวคิดในการขยายธุรกิจที่หลากหลาย” น.ส.รำภา กล่าว
ทั้งนี้ ในไตรมาส 2 บริษัทเปิดสาขามินิบิ๊กซีจำนวน 3 สาขา และร้านขายยาเพรียว 7 สาขา ภายในพื้นที่ขายของไฮเปอร์มาร์เก็ต